**Trenger oppdatering:** Fylkesgrensen er flyttet, artikkelen er ikke oppdatert med ny utvikling eller ny informasjon. Du kan hjelpe Wikipedia med å oppdatere den.
Rosa farge markerer kommuner som er medlem av Ofoten regionråd.
**Ofoten** (nordsamisk: *Ufuohttá*) er et distrikt i den nordøstlige delen av Nordland fylke, mellom Salten i sør og fylkesgrensen mot Troms i nord, som omfatter de tre kommunene Narvik, Evenes og Lødingen. Ofoten har et samlet areal på 4 212,36 km² og 25 227 innbyggere (1. januar 2020). Regionsenteret er byen Narvik.

Ofoten er også navnet på en tidligere kommune.

Historisk har Ofoten vært en del av regionen Salten (tidligere fylke, len og fogderi).

Stedsnavna
----------

**Ofoten**, uttalt *of`foten*, er egentlig navnet på det som nå blir kalt Ofotfjorden. Gammelnorsk form var *Ófóti*. Senere ble fjordnavnet overført til landskapet omkring. Betydningen er usikker. *Ó-* kan kanskje komme av gammelnorsk *úfr*, «bergugle», eller av gammelnorsk *ó*, «elv». Sisteleddet er *fótr*, «fot», som også fins i andre fjordnavn.

**Lødingen**, uttalt *lød`diŋen* eller *lø`diŋen*, kommer av gammelnorsk *Lǫðueng* sammensatt av *laða*, «løe», og *eng*, «grasmark». Dette gårdsnavnet fins også flere steder.

**Evenes**, uttalt *æ:`veness* og tidligere *øv`nes*, inneholder kanskje mannsnavnet *Øyvind*, som ofte får formen *Øven* i dialekter, som førsteledd. Sisteleddet er det gammelnorske *nes*, «framstikkende terrengformasjon».

**Ankenes**, uttalt *aŋ`keness* eller *aŋ`kenes*, er opprinnelig et gårdsnavn. Førsteleddet kan være gammelnorsk *Anki*, kjæleform av mannsnavnet «Arnkell», eller dialektnavnet *anke*, «havelle».

**Tysfjord**, uttalt *tyss´fjoṛeṇ*, stammer fra det samiske navnet *Divtasvuodna*. Førsteleddet kommer av lulesamisk *divtas*, og sisteleddet er *vuodna*, «fjord».

**Ballangen**, uttalt *bal`laŋŋen*, er opprinnelig et fjordnavn. Sisteleddet består av gammelnorsk *angr*, «fjord». Førsteleddet er usikkert. En mulighet er at fjorden opprinnelig het *Bagangr* av gammelnorsk *bágr*, «noe som hindrer».

**Tjeldsund**, uttalt k̡el̡l̡`sun̡n̡, er en variant av *Tjeldsundet* som er navnet på sundet mellom Tjeldøya og Hinnøya. *Tjeld-* kan komme av *Tjǫld* eller *Tjalda* som gammelt navn på Tjeldøya. Dette navnet kan igjen komme av gammelnorsk *tjald*, «telt» eller av fuglenavnet *tjaldr*. «tjeld».

**Narvik**, nå uttalt *narr`vi:k* og tidligere *na:r'vika*, er et nytt navn på den tidligere kommunen Ankenes. Navnet er opprinnelig et gårdsnavn og er ikke sikkert tolket. Forslag på forklaringer inkluderer *Knarravík* av gammelnorsk *knǫrr*, «handelsskip», *Njarðarvík* av gudenavnet Njǫrðr, mannsnavnet *Narfi*, nå Narve, som førsteledd og et førsteledd av gammelnorsk *nór*, «smalt sund». Den siste forklaringa anses som usannsynlig av Oluf Rygh.

Kommuner
--------

Ofoten er inndelt i fire kommuner:



| Nummer | Kart | Våpen | Navn | Adm.senter | Folketall | Areal | Målform | Ordfører | Parti |
| --- | --- | --- | --- | --- | --- | --- | --- | --- | --- |
| 1805 | Narvik kommuneNarvik kommune | Narviks kommunevåpen | Narvik | Narvik | 21 580 | 2 022,98 | Bokmål | Rune Edvardsen | Arbeiderpartiet |
| 1851 | Lødingen kommuneLødingen kommune | Lødingens kommunevåpen | Lødingen | Lødingen | 2 060 | 527,49 | Bokmål | Hugo Bongard Jakobsen | Arbeiderpartiet |
| 5412 | Tjeldsund kommuneTjeldsund kommune | Tjeldsunds kommunevåpen | Tjeldsund | Hol | 4 281 | 319,27 | Bokmål | Helene Berg Nilsen | Arbeiderpartiet |
| 1853 | Evenes kommuneEvenes kommune | Evenes' kommunevåpen | Evenes | Bogen | 1 330 | 252,78 | Bokmål | Terje Bartholsen | Arbeiderpartiet |

### Kommuneinndelingshistorikk

* 1838: Området inndeles i Lødingen og Ofoten kommuner.
* 1869: Tysfjord utskilles fra Lødingen.
* 1884: Ofoten deles i Evenes og Ankenes herreder.
* 1901: Narvik utskilles fra Ankenes.
* 1918: Tjeldsund utskilles fra Lødingen.
* 1924: Ballangen utskilles fra Evenes.
* 1974: Ankenes innlemmes i Narvik.
* 2020: Tysfjord deles i Narvik og Hamarøy. Ballangen innlemmes i Narvik.

Administrative inndelinger
--------------------------

* Distriktet utgjør næringsregion *Ofoten* (NHO).
* Kommunene samarbeider i et regionråd: Ofoten regionråd, unntatt Lødingen som deltar i Vesterålen regionråd
* Distriktet inngår i domsmyndighetsområdet til Ofoten tingrett under Hålogaland lagdømme.
* Distriktet inngår i virkeområdet for Ofoten prosti under Sør-Hålogaland bispedømme.
* Distriktet inngikk i det tidligere Salten fogderi.

Befolkningsutvikling
--------------------

Tabellen viser befolkningsutviklingen i Ofoten i årene 1769-2001 basert på kommunegrensene fra 2002.

| Kommuner | 1769 | 1801 | 1855 | 1900 | 1950 | 2001 |
| --- | --- | --- | --- | --- | --- | --- |
| Ballangen | 568 | 647 | 1 090 | 2 299 | 4 585 | 2 684 |
| Evenes | 333 | 363 | 640 | 1 333 | 2 608 | 1 508 |
| Lødingen | 496 | 757 | 962 | 2 215 | 3 120 | 2 365 |
| Narvik | 692 | 753 | 1 327 | 7 218 | 16 588 | 18 533 |
| Tjeldsund | 328 | 499 | 634 | 1 460 | 1 941 | 1 476 |
| Tysfjord | 611 | 925 | 1 179 | 2 310 | 3 526 | 2 281 |
|
| **Ofoten** | 3 028 | 3 944 | 5 832 | 16 835 | 32 368 | 28 847 |
|

Tettsteder
----------

Tettsteder i Ofoten, rangert etter innbyggertall 1. januar 2023 (kommune i parentes):

Narvik er byen i Ofoten, en viktig havneby spesielt for utskiping av jernmalm fra Sverige
* Narvik – 14 051 (Narvik)
* Lødingen – 1 431 (Lødingen)
* Bjerkvik – 1 088 (Narvik)
* Ballangen – 817 (Ballangen)
* Kjøpsvik – 780 (Tysfjord)
* Håkvik – 736 (Narvik)
* Beisfjord – 672 (Narvik)
* Bogen – 363 (Evenes)
* Liland – 315 (Evenes)
* Drag – 305 (Tysfjord)

### Byer

Narvik fikk bystatus som kjøpstad i 1901.

Overflytting til Troms fylke
----------------------------

**Objektivitet:** Denne artikkelens objektivitet er omstridt. **Obs!** Endringer som mangler kildehenvisning og/eller avviker fra en objektiv fremstilling, kan bli fjernet.
Det har over mange år vært sterke krefter i Ofoten som har ønsket å få overflyttet regionen til Troms Fylke. Hovedargumentet har alltid vært at fylkesgrensa mellom Nordland og Troms slik den er i dag, vanskeliggjør samarbeid mellom kommunene i Ofoten og Sør-Troms. Dette samarbeidet, spesielt mellom byene Narvik og Harstad, blir av mange sett på som svært viktig for regionen. Mange mener at spesielt de nye reformene som gir fylkeskommunene mere makt og flere byråkratiske funksjoner, blir veldig uheldig for regionen da bevilgningene kommer fra to fylkeskommuner istedenfor en. I et stort innlegg i Fremover 7. april 2010, skriver Evenesordfører Jardar Jensen (H) om denne problematikken. Han vektlegger også at Ofoten i dag med sine om lag 26 000 innbyggere, kun utgjør om lag 11 % av Nordlands totale innbyggertall, og har med det ikke mye makt i fylket. I Troms ville innbyggertallet utgjort om lag 14 % av det totale innbyggertallet. Og sammen med resten av Sør-Troms, ville dette utgjort et stort maktsentrum i Troms. Jensen uttalte også at han ville ta denne saken opp til diskusjon i kommunestyret i Evenes allerede i april 2010 med formål å kunne sende søknad til kommunaldepartementet om overflytting av Evenes kommune til Troms. Han oppfordret med det samme også politikerne i de andre Ofot-kommunene, Tjeldsund, Narvik, Ballangen og Tysfjord om å ta den samme diskusjonen og søke om overflytting til Troms.

I forbindelse med kommunereformen i Norge ble Tjeldsund slått sammen med Skånland kommune i Sør-Troms 1. januar 2020. Den sammenslåtte kommunen heter Tjeldsund og hører til Troms fylke.

Referanser
----------

1. ↑  «Statens kartverk: Arealstatistikk for Norge 2014» (PDF). Arkivert fra originalen (PDF) 9. april 2014. Besøkt 8. april 2014.
2. ↑  Statistisk sentralbyrå: Kvartalsvise befolkningsendringer 1. januar 2015
3. ↑  Helleland, Botolv (1975). *Norske stedsnavn/stadnamn*. Oslo: Grøndahl. ISBN 8250401042.
4. ↑  Red. Jørn Sandnes og Ola Stemshaug (1997, 3. opplag 2007) *Norsk Stadnamnleksikon (4. utgave)* Det Norske Samlaget ISBN 978-82-521-4905-0
5. ↑  Oluf Rygh, utg. ved Karl Rygh (1905) *Norske Gaardnavne*
6. ↑  Statistisk sentralbyrå. «Kommunekatalog gjeldende fra 1. januar 2008». Arkivert fra originalen 19. mars 2008. Besøkt 16. januar 2008.
7. ↑  Statistisk sentralbyrå (1. januar 2024). «Kvartalsvise befolkningsendringer».
8. ↑  Statens kartverk (1. januar 2014). «Arealstatistikk for 2014» (PDF). Arkivert fra originalen (PDF) 9. april 2014. Besøkt 9. april 2014.  *Kolonne 4: Totalt areal: fastland og øyer: km²*
9. ↑  Lovdata. «Målvedtak i kommunar og fylkeskommunar». Besøkt 16. januar 2008.
10. ↑  Waldemar Brøgger (1963): *Norge. 2: Geografisk leksikon*. Oslo: Cappelen.
11. ↑  SSB: Folke- og boligtellingen 2001. Kommune-, bydels- og fylkeshefter.
12. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
13. ↑   Fremover.no – Ønsker Ofoten til Troms

Eksterne lenker
---------------

* Ofoten regionråd
* Turforslag til Narvikfjellene på DNT og NRKs nettsted ut.no

| * v
* d
* r
Regioner i Nordland |
| --- |
| Nordland | Helgeland · Salten · Lofoten · Ofoten · Vesterålen |

| * v
* d
* r
Distrikter i Norge |
| --- |
| 
* Indre Østfold
* Ytre Østfold
* Follo
* Romerike
* Asker og Bærum
* Oslo
* Glåmdalen
* Hedmarken
* Østerdalen
* Gudbrandsdalen
* Valdres
* Vestoppland
* Ringerike
* Midt-Buskerud
* Hallingdal
* Numedal
* Drammensregionen
* Vestfold
* Grenland
* Vestmar
* Aust-Telemark
* Vest-Telemark
* Østre Agder
* Setesdal
* Kristiansandregionen
* Lindesnesregionen
* Lister
* Dalane
* Jæren
* Ryfylke
* Haugalandet
* Sunnhordland
* Hardanger
* Midthordland
* Bergen
* Nordhordland
* Voss
* Sogn
* Fjordane
* Sunnmøre
* Romsdal
* Nordmøre
* Fosen
* Orkladalen
* Gauldalen
* Trondheim
* Stjørdalen
* Innherred
* Namdalen
* Helgeland
* Salten
* Ofoten
* Lofoten
* Vesterålen
* Sør- og Midt-Troms
* Nord-Troms
* Vest-Finnmark
* Øst-Finnmark

 |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** VIAF **·** Sentralt stedsnavnregister
 |